અમદાવાદઃ ગુજરાતમાં ISIS તરફથી અવારનાવાર ધમકીભર્યા પત્રો મળતાં હોવાની ઘટના સામે આવતી હોય છે. ત્યારે ફરી એકવાર સુરેન્દ્રનગરના ડોક્ટરને ધમકીભર્યો પત્ર મળ્યો છે અને આ પત્ર ISIS તરફથી આપવામાં આવ્યો છે. સુરેન્દ્રનગરના 80 ફૂટ રોડ પર રહેતા જાણીતા ડોકટર મુકેશ શુક્લને શંકાસ્પદ હાલતમાં ઘરના કમ્પાઉન્ડમાંથી ધમકીભર્યો પત્ર મળી આવ્યો છે. તેને લઇને સમગ્ર વિસ્તારમાં ચકચાર મચી ગઇ હતી. આ પત્ર અરબી ભાષામાં મળી આવ્યો છે. જેથી મુકેશભાઇએ આ પત્ર ટ્રાન્સલેટ કરવા માટે તેના મિત્રને આપ્યો હતો. જેમાં બહાર આવ્યું હતું કે આ પત્ર જેહાદ સંગઠન દ્વારા લખવામાં આવ્યો છે. આ સાથે જ લખવામાં આવ્યુ હતું કે મુકેશ શુક્લએ સંશોધન કરેલી એઇડસ, મલેરિયા અને લીવર સહીતના રોગોની દવાની પેટન્ટ ફોર્મ્યુલા આપવામાં આવે અને જો તે ફોર્મ્યુલા નહીં આપવામાં આવે તો ગળુ દબાવીને હત્યા કરી નાખવાની ધમકી આપવામાં આવી છે.